Mandag skrev Bergens Tidende saken «Politimann siktet for å ha lest om overgrep mot barn i 5-årsalderen».

Artikkelen kommer som en konsekvens av politiets omfattende etterforskning i den såkalte «Dark Room»-saken.

Legger seg flat

Til å illustrere artikkelen brukte Bergens Tidende en skjermdump fra en aktuell nettside. Den viser blant annet en mann og en kvinne som har sex - i en pornografisk positur.

Nyhetsredaktør Jan Stian Vold i Bergens Tidende bekrefter til Medier24 at de brukte feil bilde.

– Det som har skjedd er at vi har plukket feil illustrasjon og har rett og slett ikke sett nøye nok på det som ble lagt ut. Dette er en åpenbar svikt fra vår side og her er det bare å legge seg flat. Vi beklager.

Fra bildet ble lagt ut på fronten til det var fjernet, tok det noen få minutter, forteller nyhetsredaktøren.

Skal ta lærdom av saken

Nyhetsredaktøren opplyser til Medier24 at Bergens Tidende fikk ganske umiddelbart en reaksjon på Twitter og at de tok tak i det så fort de ble klar over glippen.

– Hva tenker du om at dere gjør denne tabben på en slik sak?

– Definitivt ikke bra.

– Vil dette få noen konsekvenser internt?

– Ikke utover at vi må ta diskusjonen på huset og ta lærdom av dette, avslutter nyhetsredaktøren.